Vakbond wil SAL onder besigheidsredding plaasArgieffoto Die vakbond Solidariteit het in ŉ skrywe aan president Cyril Ramaphosa en ministers Nhlanhla Nene en Pravin Gordhan sy mening uitgespreek dat die bestuurs- en finansiële modelle van SAL onvolhoubaar, ondoeltreffend en onwerkbaar is. Die vakbond het in die skrywe sy voorneme bekendgemaak om met ŉ hofproses te begin om SAL onder besigheidsredding te plaas. Werner Human, adjunkbestuurshoof by Solidariteit, sê die ouditeur-generaal het in sy onlangse verslag sy kommer uitgespreek dat daar ŉ wesenlike onsekerheid bestaan of SAL as ŉ lopende saak kan voortbestaan, terwyl president Ramaphosa en ministers Nene en Gordhan hulle in die verlede sterk oor die sukkelende lugredery uitgespreek het en onderneem het om sake reg te ruk. “Tans is daar dus geen ander keuse as om SAL, ten minste deels, te privatiseer nie,” het Human gesê. “Solidariteit nooi die president en ministers uit om sy aansoek om besigheidsredding van SAL te ondersteun en sal eerskomende Donderdag 12 April tydens ŉ mediakonferensie sy regstrategie rakende die proses bekendmaak.” Om die volledige skrywe te lees, klik hier.